
A V I Z

asupra proiectului de Lege pentru aprobarea Ordonanţei Guvernului nr. 42/2002 cu privire la rectificarea bugetului de stat pentru anul 2002

În urma examinării, în şedinţa comună din 10 septembrie 2002, a proiectului de Lege pentru aprobarea Ordonanţei Guvernului nr. 42/2002 cu privire la rectificarea bugetului de stat pentru anul 2002, Comisia pentru cultură, culte, artă şi mijloace de informare în masă a Senatului şi Comisia pentru cultură, arte, mijloace de informare în masă a Camerei Deputaţilor propun ca acesta să fie supus dezbaterii şi adoptării cu amendamentele anexate . 

Decizia a fost luată cu majoritatea voturilor celor prezenţi (18 voturi pentru şi 5 abţineri). 

Potrivit prevederilor Regulamentelor Senatului şi Camerei Deputaţilor, la şedinţă au luat parte, ca invitaţi, reprezentanţi ai Ministerului Culturii şi Cultelor      (d-nii secretari de stat Ioan Opriş şi Dumitru Pâslaru şi d-nul secretar general Ioan Hidegcuti), ai Consiliului Naţional al Audiovizualului (d-nul preşedinte Şerban Madgearu şi d-nul Ralu Filip, membru al Consiliului), ai Societăţii Române de Radiodifuziune (d-nul director general Dragoş Şeuleanu şi d-nul director general adjunct Mircea Manole) şi ai Ministerului Finanţelor Publice (d-na consilier Tanţa Colcer).  

Proiectul de lege face parte din categoria legilor ordinare.

Membrii Comisiilor au propus ca sursă pentru suplimentările solicitate, o parte din creanţele încasate în baza Ordonanţei Guvernului cu privire la recuperarea creanţelor bugetare sau recuperarea datoriilor de la unii din marii evazionişti. Totodată, Comisiile consideră că este necesar ca, în viitor, orice rectificare a bugetului pentru autorităţile al căror buget este avizat de Comisiile pentru cultură să includă şi o consultare a acestora.   

